Laat vaar SEB, ontwikkel eerder vaardighede – VF PlusPieter Groenewald, VF Plus-leier. (Foto: @ParliamentofRSA/Twitter) Die VF Plus het ŉ ekonomiese herstelplan saam met kenners ontwikkel vir “wanneer die ANC as regering vervang word met ŉ werkbare koalisie”. Die plan wat Suid-Afrika volgens die VF Plus weer op ŉ wenpad kan begin plaas, vereis onder meer dat die swart ekonomiese bemagtigingsbeleid (SEB) geskrap en vaardighede eerder ontwikkel word. Dr. Pieter Groenewald, leier van die VF Plus, sê sy party het besef dat daar planne moet wees, sou ŉ nuwe regering volgende jaar oorneem. Daarom het dié party ŉ ekonomiese herstelplan saam met die politieke ekonoom, prof. Jannie Rossouw, en Mike Holland, ekonoom en direkteur van die ekonomiese navorsingsmaatskappy PriceMetrics, ontwikkel. “Die probleme wat die ANC geskep het deur skadelike beleid en ongebreidelde korrupsie, het gelei tot trae ekonomiese groei en beperkte werksgeleenthede. Die belastingbasis krimp toenemend terwyl maatskaplike besteding dienooreenkomstig toeneem,” sê hy. “Dit, asook die staat se buitensporige salarisrekening, het enorme staatskuld en gepaardgaande rente op die skuld tot gevolg wat die fiskale afgrond al hoe nader bring.” Die herstelplan beveel onder meer die volgende stappe aan om oor die kort termyn ekonomiese groei te stimuleer: “Baie van die voorwaardes wat die plan identifiseer vir ekonomiese herstel, is polities van aard. Die ekonomiese hervormings wat aanbeveel word, kan daarom nie bereik word sonder fundamentele aanpassings nie,” sê Groenewald. Die VF Plus is daarvan oortuig dat slegs ŉ vrye mark ekonomiese waarde volledig kan ontsluit, bevorder en beskerm. “Die regering se vyandige houding teenoor groot sakeondernemings en gepaardgaande beperkende beleidsrigting sal ten gunste van ware ekonomiese ontwikkeling moet verander,” sê hy. “Geen regering kan volhoubaar werksgeleenthede op sy eie skep nie. Werkloosheid kan slegs oorkom word indien regeringsbeleid verander word om ŉ gunstige omgewing vir werkskepping en belegging te bewerkstellig.” Die VF Plus meen persoonlike en maatskappybelasting moet ook verlaag word “ten einde belegging in die ekonomie te stimuleer en werk te skep”. Die VF Plus se ekonomiese beleidsraamwerk stel ook ŉ fiskale kommissie voor wat soortgelyk aan die Suid-Afrikaanse Reserwebank sal werk. ŉ Bogrens vir staatsbesteding moet geformuleer word en wanneer dit bereik word, sal die fiskale kommissie die bevoegdheid hê om BTW te verhoog. Wanneer die gevaar afneem, moet dié koers weer verlaag word. “SEB het gelei tot die eensydige bemagtiging van swart elite waardeur welvaart eerder rondgeskuif as geskep word,” sê hy. “Die VF Plus is van mening dat welvaart nie geskep kan word deur rykdom te verdeel nie. “Ekonomiese bemagtiging in Suid-Afrika behoort nie te fokus op die verryking van enkele individue nie, maar op die werklike bemagtiging van totale gemeenskappe.” Groenewald sê sosio-ekonomiese omstandighede soos armoede, werkloosheid en ŉ gebrek aan toegang tot gehalte onderwys, moet as grondslag vir bemagtiging gebruik word – eerder as velkleur. “Groei en ontwikkeling is die enigste volhoubare bemagtigingsmetode.” Groenewald gee wel toe die ekonomiese herstelplan ŉ lang en moeisame tog sal wees wat groot aanpassings sal verg. “Die goeie nuus is dat ŉ regering wat die land en sy mense eerste stel, dit wel kan doen.”